
A MÉH CSÁSZÁRMETSZÉST KÖVETŐ HEGÉNEK SZÖVETTANI JELLEGZETESSÉGEI

Kulcsszavak: császármetszés; technika; heg; méh; szövettan
Bevezetés: Egyre több szerző ismeri el a méh zárását, mint a császármetszés legfontosabb lépését, ugyanis a méhseb zárásának módja közvetlen hatással bír a gyógyulási folyamatra, valamint az akut és krónikus szövődmények kialakulására. Ennek ellenére humán mintákon mindmáig egyetlen kutatásban sem kerültek összehasonlításra különböző császármetszési technikák alkalmazását követően a méhen kialakuló hegek szövettani jellegzetességei.                                                Célkitűzés: A kutatás célja összehasonlítani a méhen, császármetszés folyamán, különböző méhseb-zárási technikák alkalmazását követően kialakuló hegek kötőszövet-tartalmát valamint a méhfal vastagságát.
Módszerek: Az alanyokat második császármetszésükre felvételt nyert nők alkották, akiknél az előző beavatkozás alkalmával az alábbi méhzárási technikák közül egyik került alkalmazásra: A technika - egy rétegű, a bemetszési vonal összehúzásával, B technika - egy rétegű, a bemetszési vonal összehúzása nélkül, C technika – kétrétegű. A hegből való mintavétel egyhasználatos punch kés segítségével történt a második császármetszés kivitelezése folyamán. A minták standard szövettani feldolgozással, valamint Masson - féle trikróm festéssel lettek előkészítve majd lefényképezve. A kapott képek a Fiji (Image J) ingyenes szoftvercsomagjában kerültek elemzésre, majd a kapott eredmények statisztikai feldolgozása következett.
Eredmények: A nők átlagéletkora 32.29±5.15 volt. Az első császármetszéstől eltelt idő 5.09±3.22 évet tett ki. A méh heg körüli falvastagsága az A technika alkalmazását követően statisztikailag nagyobb volt a B és C technikához viszonyítva (6.2±1.4 mm vs. 3.7±1.8; 3.8±1.3 mm, p<0.01). A heg kötőszövetének tartalma a legtöbb alanynál 25-49% volt (A technika 43%; B 43%; C 36%) és a technikák között nem figyelhető meg statisztikailag számottevő különbség (p=0.68). Az első alkalommal szülő nők 54%-ánál kevesebb, mint 25%-ot tett ki.
Megbeszélés: Császármetszést követően növekszik a méhfal kötőszövet-tartalma. A méhseb-zárási technika nem hat ki jelentősen a heg szövettani felépítésére, azonban hatással van a méhfal vastagságára.



